एन्फा विवाद : घले पदच्युत, चार जिल्ला अध्यक्षलाई कारबाही गरिने
अखिल नेपाल फुटबल संघ (एन्फा) ले आफ्ना पदाधिकारीमाथि आर्थिक अनियमितताको आरोप लगाएका चार जिल्ला संघका अध्यक्षलाई कारबाही प्रक्रिया अगाडि बढाएको छ ।
काठमाडौँ — अखिल नेपाल फुटबल संघ (एन्फा) ले आफ्ना पदाधिकारीमाथि आर्थिक अनियमितताको आरोप लगाएका चार जिल्ला संघका अध्यक्षलाई कारबाही प्रक्रिया अगाडि बढाएको छ ।एन्फा कार्यसमिति बैठकले चुनावमा आर्थिक अनियमितताबारे ‘टेप रेकर्ड’ सार्वजनिक गरेका मानार्थ अध्यक्ष टासी घलेलाई पनि पदच्युत गरेको छ । बैठकले बिहीबार घलेलाई अहिलेसम्मको सहयोग र सल्लाहप्रति धन्यवाद दिँदै मानार्थ अध्यक्ष पद फिर्ता लिएको हो । गत वैशाखमा कर्माछिरिङ शेर्पाको अध्यक्षतामा निर्वाचित कार्यसमितिको पहिलो बैठकले घलेलाई एन्फाको मानार्थ अध्यक्षमा मनोनयन गरेको थियो ।त्यसअघि पनि एकवर्षे कार्य अवधिका लागि भएको एन्फा अध्यक्षको निर्वाचनको ठीक अघिल्लो दिन तत्कालीन कार्यबाहक अध्यक्ष नरेन्द्र श्रेष्ठ नेतृत्वको कार्यसमिति बैठकले घलेलाई मानार्थ अध्यक्षमा मनोनीत गरेको थियो । त्यस्तै एन्फा निर्वाचनमा आर्थिक अनियमितताका साथै निर्वाचित कार्यसमितिको ९ महिनाको कार्यकालमा बेथितिको आरोप लगाउने काठमाडौं, ललितपुर, भक्तपुर र धादिङ जिल्ला फुटबल संघका अध्यक्षमाथि कारबाही प्रक्रिया सुरु गर्दै बैठकले थप प्रक्रियाका लागि अनुशासन समितिसमक्ष सिफारिस गरेको छ । असन्तुष्टिबारे एन्फाभित्रै रहेर आवाज उठाउन सक्ने प्रावधान रहेकामा पत्रकार सम्मेलन गरी प्रचारबाजीमा लागेको भन्दै बैठकले काठमाडौंका विराजजंग शाही, ललितपुरका पुरुषोत्तम थापा, भक्तपुरका गौतम सुजखु र धादिङका दीपक खतिवडालाई कारबाही प्रक्रिया सुरु गरेको हो ।चुनावका क्रममा आर्थिक अनियमितताको दाबी गरी एन्फाका केही पदाधिकारीले मानार्थ अध्यक्ष टासी घलेसँग गरेको कुराकानीको टेप गत महिना सार्वजनिक गरिएको थियो । जहाँ मतदातालाई आर्थिक प्रलोभनमा पारिएको, विदेश भ्रमणमा लगेको तथा अदालतलाई पनि आर्थिक प्रलोभनमा पारेको दाबी छ । अडियो टेपमा मानार्थ अध्यक्ष घलेले महासचिव इन्द्रमान तुलाधर, कोषाध्यक्ष रविन्द्र श्रेष्ठ, सदस्यहरू मधुसुदन उपाध्याय, दावा लामा लगायतसँग चुनावी खर्चबारे कुराकानी गरेका छन् । असन्तुष्ट चार जिल्ला अध्यक्षले आर्थिक अनियमितताको दाबीसहित डिसेम्बर २२ मा एसियाली फुटबल महासंघ (एएफसी) मा उजुरी गरेका थिए । एन्फासँग त्यसको जवाफ एएफसीले एक साताअघि मागेको थियो ।बैठकमा करिब ५ वर्षअघि बंगलादेश फुटबल संघको नाममा एन्फाले दिएको १५ लाख पेस्की फस्र्योटबारे पनि छलफल भएको थियो । पेस्की फस्र्योटका लागि तत्कालीन अध्यक्ष गणेश थापामार्फत रकममा एन्फामा दाखिला भएको छ । किर्ते हस्ताक्षर गरी विदेशी नागरिकका नाममा पेस्की लिएकोबारे पनि छानबिन हुने र अन्य पेस्कीका नाममा पनि करोडौं रहेकाले नियम पूरा गरेर मात्र दाखिला गरिने एन्फा अध्यक्ष कर्माछिरिङ शेर्पाले जानकारी गराए । एजेण्डामा रहेर पनि बिहीबारको बैठकमा वरिष्ठ उपाध्यक्षबारे छलफल भएन । एन्फामा चार उपाध्यक्ष छन् । उनीहरूको वरीयताक्रम अहिलेसम्म तोकिएको छैन ।ओलम्पिकको एसियाली छनोटको दोस्रो स्थान हासिल गर्ने नेपाली महिला राष्ट्रिय टोलीका सदस्यलाई जनही ५० हजार रुपैयाँ पुरस्कारस्वरुप दिने निर्णय पनि उक्त बैठकले गरेको छ । एएफसी यू–१९ च्याम्पियनसिप छनोटको दोस्रो चरणमा पुगेको महिला टोलीका सदस्यलाई पनि जनही २५ हजार दिइने भएको छ । साफ च्याम्पियनसिपका लागि प्रशिक्षणरत राष्ट्रिय महिला टोलीका ३० सदस्यले बोनसस्वरुप जनही १० हजार रुपैयाँ पाउने छन् । विराटनगरमा हुने महिला साफ च्याम्पियनसिप तयारीका लागि अध्यक्ष शेर्पाको नेतृत्वमा मूल आयोजक समिति र उपाध्यक्ष पंकज नेम्वाङको संयोजकत्वमा तयारी समिति बनाइएको छ । एन्फाको १८ औं साधारणसभा चैत ९ मा विराटनगरमा गर्ने निर्णय पनि गरिएको छ । प्रवक्ता किरण राईको संयोजकत्वमा लिग सञ्चालन कार्यविधि निर्माण समिति बनाइएको छ । समितिमा सदस्य विजय घले र लिग निर्देशक सन्जिव मिश्र रहने छन् । यो समितिलाई जिल्ला तथा प्रदेशस्तरीय लिग, फ्रेन्चाइज लिग, एन्फा प्रेसिडेन्ट लिग र राष्ट्रिय लिगको कार्यविधि बनाएर अर्को बैठकमा पेश गर्ने जिम्मेवारी छ ।बैठकले राष्ट्रिय टोलीका पूर्व कप्तान राकेश श्रेष्ठलाई अघिल्लो कार्यसमितिले वर्ष खेलाडीको रूपमा प्रदान गर्ने निर्णय गरेको अपार्टमेन्ट पुरस्कार अहिलेसम्म पनि नदिइएकाले प्रोत्साहनस्वरुप ५ लाख प्रदान गर्ने निर्णय गरेको छ ।मोफसलमा हुने फुटबल प्रतियोगितालाई वर्गीकृत र व्यवस्थित गर्न केन्द्रीय सदस्य विजय घलेको संयोजकत्वमा अध्ययन समिति गठन गरिएको छ । यो समितिले अर्को वर्षदेखि प्रतियोगिता वर्गीकरण गर्दै जाने म्यान्डेट पाएको छ । आर्थिक वर्ष २०७६ को वार्षिक कार्यक्रम तयार पार्ने जिम्मेवारी उपाध्यक्ष वीरबहादुर खडाले पाएका छन् । हालै सम्पन्न सहिद स्मारक ए डिभिजन लिगमा क्लबहरूलाई आर्थिक सहयोग गरी हौसला बढाएकोमा एन्फाले काठमाडौं र ललितपुर महानगरपालिकालाई धन्यवाद ज्ञापन गरेको छ ।